राजस्थान की जनजातियों के बीच भी राजपूतों के प्रति एक सकारात्मक भाव महसूस किया जा सकता है. इतिहासकार महाराणा प्रताप के दौर से ही भील और गाड़िया-लोहार समुदायों के बीच राजपूतों के प्रति सद्भाव का ज़िक्र करते हैं. यदि राजस्थान में करीब 11 फीसदी आबादी वाले मुस्लिम समुदाय की बात करें तो यहां भी राजपूतों के प्रति अपेक्षाकृत ज्यादा सहजता देखी जा सकती है. 1527 में राणा सांगा के साथ मिलकर बाबर के खिलाफ जंग लड़ने वाले हसन खां मेवाती, 1576 में राणा प्रताप के सिपहसालार हाकिम खां सूरी और कुछ घरानों द्वारा मुग़लों के साथ रोटी-बेटी के संबंध जैसी ऐतिहासिक घटनाओं की वजह से भी अल्पसंख्यक राजपूतों से कहीं न कहीं नजदीकी महसूस करते हैं.